Papersnake/gushiwen huggingface dataset:
晚秋江上作
张祜（唐代）

万里穷秋客，萧条对落晖。烟霞山鸟散，风雨庙神归。

地远蛩声切，天长雁影稀。那堪正砧杵，幽思想寒衣。
寄惠守苏元之
郭祥正（宋代）

挥金爱士气尤雄，暂拥旌旗碧海东。十八素娥倾皓月，三千佳客倚春风。

高才可惜经纶晚，把酒何时笑语同。霜落草枯应射虎，短衣匹马欲随公。
次韵虞永康十月海棠
魏了翁（宋代）

春意何曾间四时，芸芸静处锦成帷。
非关造化呈新巧，钧播无心自不知。
秋怀
欧阳修（宋代）

节物岂不好，秋怀何黯然！
西风酒旗市，细雨菊花天。
感事悲双鬓，包羞食万钱。
鹿车何日驾，归去颍东田。
循北山历虎跑登南高峰
叶燮（清代）

壁峭悟径穷，岩开忘蹊转。杂篁修涧鸣，幽葩石栈展。

逶迤不知修，曲折互迎遣。啾啾鹍鸡音，呦呦麇麚纂。

朝曦跃重湖，晶光凌绝巘。谷窅响易哀，林委指靡显。

迅瀑激木末，笙镛互流衍。穷瀛揽带间，悬象措掌辨。

轻举谅爽期，沈忧藉暂免。知音贻同怀，良贶岂云浅。
禹祠
陆游（宋代）

祠宇嵯峨接宝坊，扁舟又系画桥傍。
豉添满箸蓴丝紫，蜜渍堆桥粉饵香。
团扇卖时春渐晚，夹衣换後日初长。
故人零落今何在？空吊颓垣墨数行。
灵照女赞
释子益（宋代）

家业尽抛离，沿街卖笊篱。
胸中无限意，不许老庞知。
谢谢疊山惠杜诗纸被
陈纪（宋代）

贫诗如蜜睡如锡，二贶偕来敢不登。
锦轴一编变府稿，雪衾万杆剡溪藤。
朝来诵句能驱并，夜半眠云称伴僧。
只恐凝儿骄踏裂，起来仍唤读书灯。
赠别
皇甫冉（唐代）

南桥春日暮，杨柳带青渠。
不得同携手，空成意有馀。
闻邻家机声
陈颢（元代）

竹里人家笑语稀，日长少妇学鸣机。藁砧应是归来早，二月催裁白苧衣。
中秋次韵
黄淮（明代）

大地山河片影悬，冰轮飞上九重天。鸾笙度曲来云表，仙桂飘香到酒边。

愧我老怀空自负，羡君诗法蔼孤骞。明年定在南楼上，坐看骊珠出海圆。
次韵和之美十日菊
韩维（宋代）

孤根随地发，繁蕊破霜迟。
但取凋零晚，何忧赏爱移。
物情伤老大，人事阅兴衰。
会有陶彭泽，清樽与重持。
秋怀十首 其七
张耒（宋代）

悠悠春与秋，泯泯朝复夜。济时无远图，谋食阻高谢。

茫茫两不可，默默私自咤。疏弦无悦音，失路有迷驾。

孟轲竟迂阔，樊子欲耕稼。古人不吾待，孑孑欲谁舍。

诗书颇完缉，官事幸休暇。聊从心所乐，此外曷足藉。
情久长·锁窗夜永
吕渭老（宋代）

锁窗夜永，无聊尽作伤心句。甚近日、带红移眼，梨脸择雨。春心偿未足，怎忍听、啼血催归杜宇。暮帆挂、沈沈暝色，衮衮长江，流不尽、来无据。点检风光，岁月今如许。趁此际、浦花汀草，一棹东去。云窗雾阁，洞天晓、同作烟霞伴侣。算谁见、梅帘醉梦，柳陌晴游，应未许、春知处。
颂古三十八首
释从瑾（宋代）

顿超见色闻声句，不涉明心悟道言。
花落鸟啼岩下寺，月明人唤渡头船。
送刘枢密留守建康
张栻（宋代）

整驾欲南骛，乃复送公舟。公行民所瞻，愿言勿淹留。

向来秉事枢，正色有忠谋。坐觉国势尊，已验权纲收。

如何霖雨泽，偏使及南州。新春紫诏下，闻者宽百忧。

谁升今重镇，百万宿貔貅。控江抚长淮，声势接上流。

吾皇志经略，此地合绸缪。不应万全策，岁月空悠悠。

先当植本根，次第施良筹。未闻欲外攘，而乃忽内修。

幕府方宏开，人才要旁搜。可不念葑菲，惟当别薰莸。

留钥岂淹久，即归侍前旒。尽舒医国手，调瘵会有瘳。

还忆遐荒守，时能寄音不。
丛台
张舜民（宋代）

荆棘芃芃百尺堆，路人云此是丛台。
雨中漳浦明还灭，门外青山去又来。
歌啸且从今日乐，是非谁管后人哀。
靓妆炫服寻为土，不似昆明堑劫灰。
登封道中三绝 轘辕道
苏辙（宋代）

青山欲上疑无路，涧道相萦九十盘。
东望嵩高分草木，回瞻原隰涌波澜。
病中作
李光（宋代）

一枕昏昏若醉乡，云收雾散月临窗。幽人睡足自惊觉，云在青天月在床。
重九书怀
廖刚（宋代）

几年重几曾为客，今日黄花特地愁。北阙欢娱云杳蔼，南州消息雁沉浮。

惊人节物应无奈，浪迹生平可但休。倚剑长吟楼阁暮，淡烟寒月不胜秋。
三峡桥
魏了翁（宋代）

英云皓雨泻明蠲，题和人间第六泉。
似把谷帘从黜降，却将此水为超迁。
春情
张起（唐代）

画阁余寒在，新年旧燕归。梅花犹带雪，未得试春衣。
文衡山万卷书楼图为张晴崖大令作
毛国翰（清代）

白藤织笈枵腹守，馋眼无缘照蝌蚪。垂涎胄子对书楼，大笑丹青空复有。

如闻琅简出海雾，不许人间借瓻酒。楼上荒荒临水天，楼下嶓嶓长槐柳。

三百年来无此作，入幮那识衡山叟。张公好古不知疲，嵬㞦枯云堆二酉。

帝遣炎官摄秘籍，手掣金鞭雷电走。尺幅生绡完独存，西华浮空启户牖。

祇觉虚无罗检绳，那知胸怀列渊薮。荟萃况归循吏传，湘间籍甚声名久。

去岁夏旱湖南饥，禾枯往往填陇亩。贫士有书卖不得，万卷何曾换升斗。

今年春耕种入地，幸集流亡鸠户口。看君昔日监门图，风迹还推凤楼手。

即今墨绶照昭陵，讲学文翁俱不朽。
题宗侄孙文楷文模二便面 其二 花鸟
程敏政（明代）

绕阑花似雪，枝上立珍禽。入手炎光散，清风动竹林。
梅花二十首 其十六
张道洽（宋代）

才有梅花便不同，一年清致雪霜中。疏疏篱落娟娟月，寂寂轩窗淡淡风。

生长元从琼玉圃，安排合在水晶宫。何须更探春消息，自有幽香梦里通。
陪姚合游金州南池（一作金州夏晚陪姚合员外游南池）
无可（唐代）

柳暗清波涨，冲萍复漱苔。张筵白鸟起，扫岸使君来。

洲岛秋应没，荷花晚尽开。高城吹角绝，驺驭尚裴回。
文宣王及其弟子赞
宋高宗（宋代）

仕进之道，要在究习。
具臣而居，咎欲谁执。
斯未能信，谦以有立。
阙里说之，多士莫及。
子夜吴歌九解赠李顺德于鳞 四解 其四
宗臣（明代）

芳草五骅骝，熠熠朝元者。不分黄金鞭，出入依君马。
僧清顺新作垂云亭
苏轼（宋代）

江山虽有余，亭榭苦难稳。
登临不得要，万象各偃蹇。
惜哉垂云轩，此地得何晚。
天功争向背，诗眼巧增损。
路穷朱栏出，山破石壁狠。
海门浸坤轴，湖尾抱云巘。
葱葱城郭丽，淡淡烟村远。
纷纷乌鹊去，一一渔樵返。
雄观快新获，微景收昔遁。
道人真古人，啸咏慕嵇阮。
空斋卧蒲褐，芒屦每自捆。
天怜诗人穷，乞与供诗本。
我诗久不作，荒涩旋锄垦。
従君觅佳句，咀嚼废朝饭。
扬州送别
薛廷玉（宋代）

匹马扬州路，香开几树花。
春光无拣择，淮池亦繁华。
日沸长江水，风昏古战沙。
争雄旧时事，君去莫思家。
送友人
释德洪（宋代）

幽人独负三尺琴，自谓羲皇得意深。经年不肯鼓一曲，欲造千意求知音。

夕阳渡口西风起，黄叶纷纷坠秋水。送君默默上孤舟，片帆忽举风波意。

此去吴中风物好，重复江湖我曾到。桂子落时双涧秋，白猿啼处孤松老。

却入苕溪凡几意，连天震泽无穷已。红蕖苞拆流水香，紫莼丝软鲈鱼美。

何时兴尽见归舟，古今客路多飘流。孤云别鹤无踪迹，空听蝉声野渡头。
代冯似宗寿楼文昌
杨简（宋代）

维山四明，涵奇孕英。
或曰降神，为今甫申。
倬彼云汉，昭回其文。
凤鸣朝阳，决河崑崙。
偈颂一百五十首
释心月（宋代）

未见此老人已前，上是天下是地。
既是此老人之后，山是山水是水。
一别五十年，恩怨通身是。
没量大人，抬脚不起，
累了儿兮累了孙，恼乱春风何日已。
题武夷
马合麻（宋代）

石鼓溪边渡，门前一叶舟。
雨滋千壑翠，风动万岩秋。
仙去云常在。山空水自流，
九天烦紫诏，借我此中游。
吕公初示古诗一编因以短歌答之
苏舜钦（宋代）

览君古风之章句，两谢不足以下顾。长江走澜天外来，共鹄轩风日边去。

上有致君却敌之良策，下有逍遥傲世之真趣。惜乎志大名位卑，明珠投闇人疑之。

昔时名价满天下，此日塞默趋尘泥。古人但以才术喻富贵，自馀之外胡足思。

公初之道既如此，宜乎穷约而不悲。愧无玉案报神藻，聊此感激成荒辞。
苏武慢·有酒无肴
凌云翰（元代）

有酒无肴，柰何良夜，客有鲈鱼相惠。如此山川，几何日月，三国竟成何事。目断风帆，江空岁晚，觅句漫思无已。怕多情、笑我华颠，甚矣吾衰久矣。客知夫、水与月乎，盈亏如彼，逝者有如斯水。舟放中流，听其所止，夜久江流声细。鹤为予来，客辞予去，予亦就眠篷底。忽羽衣、过我林皋，惊觉一番残醉。
盛开梅
方蒙仲（宋代）

烂熳不须怜，摇落尤佳致。
身卧积藓中，受事天富贵。
积分香色积分清，摇落都从盛处生。
物理盈虚例如此，世间何事不浮荣。
近青阁
弘历（清代）

阁号近青栖碧岑，高秋骋目一登临。近朱者赤近墨黑，到此偏饶空翠心。
己酉作
释行海（宋代）

十载风烟不蹔闲，往来吴越旧江山。
如今结屋云深处，不欲听人话世间。
四和 其一
刘克庄（宋代）

一橐萧然五鬼随，竟缘名盛与文奇。可曾天下无麟凤，何必山中有虎罴。

蜂虿尾犹如许毒，蜘蛛腹得几多丝。圣贤不校吾家法，车及蒲骚岂足师。
文上人房饯徐山人
王慎中（明代）

久耽幽独类名缁，送客还同惠远期。系勒好嘶香草地，垂杨偏拂法筵枝。

杯行寂性生飞动，袂惹空肠怨别离。从此看君分手去，更无人复到茅茨。
竹醉日
晏殊（宋代）

苒苒渭滨族，萧萧尘外姿。
如能乐封殖，何必醉中移。
绝句六十四首
张伯端（宋代）

用将须分左右军，饶他为主我为宾。
大凡临阵休轻敌，恐丧吾家无价珍。
画角辞
何麟瑞（宋代）

莫吹角，吹得梅花片片落。
朝吹暮吹吹不了，盘古不知坐成老。
暮男暮女求蓬山，何如此器束之高阁间。
金盘擎露仙人掌，何如敕断此声勿用响。
不知今日复明日，两鬓常常黑如漆。
莫吹角，天寒岁晚情更恶。
答陜府春卿资政
韩琦（宋代）

蓬山曾许挹浮邱，踰纪光阴一瞬休。朔塞风霜人易老，申湖歌瞬景长留。

我临宾席频先醉，君对仙棋几自讴。千里诗来还感旧，不堪斜日凭边楼。
观址二弟种德堂诗和其韵
吴芾（宋代）

万事忘怀付酒樽，长閒不厌客登门。
但存心地平如砥，胜买黄牛教子孙。
闻刘南村将至先寄
顾清（明代）

正喜床头新酒熟，忽闻江外故人来。不知灵鹊谁传与，闹乱檐前日几回。
送王忠铭北上三十韵
张子翼（明代）

冠冕开南极，文旌动海隅。琴书携故里，剑佩曳天衢。

柳眼窥春细，葵心向日铺。五云占太史，八骏驭皇都。

青琐蜚声旧，银台入眷殊。词臣铨玉检，温语下金枢。

勋业缘时建，文章与道俱。宠班邻禹稷，泰运遇唐虞。

旅食休论客，弹冠肯负儒。康庄乘造父，大厦运公输。

珍席人皆宝，才名世所须。伊川留讲幄，君实起龙图。

黄道开愈纚，苍生望岂孤。金瓯调玉烛，夜月湛冰壶。

避世玄真子，耽霞蕲守株。松花三径僻，窗草一庭迂。

陇上眠贪犊，云间羽羡凫。堪怜葭倚玉，奚啼璞于玞。

野渡舟横浦，高冈凤产梧。于门誇伯仲，锦里结陈朱。

下邑能歌郢，宾筵尽履珠。舄趋还汎汎，瓮抱独区区。

使客瞻星汉，邮亭唱骊驹。无心翻水鸟，有意逐樯乌。

梅芷疏官阁，榕阴覆草庐。皇风披宇宙，秋色落江湖。

海阔莺声晓，天空雁信纡。九天牵别梦，万里健征途。

逖矣云霄侣，怀哉招隐徒。江亭春草碧，登眺各踟蹰。
斗鸡行
洪亮吉（清代）

灌园老人食无谷，家留一鸡啄人粟。呼儿饲鸡鸡苦饱，饱食鸡人儿受扑。

灌园老人住无屋，秋雨穿墙漏床足。墙倾日引邻鸡来，矮屋疏篱看争逐。

家鸡人鸣羽肃肃，采不外驰精在目。邻鸡据地有死心，阴血四周冠怒束。

微生偶然亦当局，顾祸翻怜杀机伏。屋上啼鸠看欲痴，草间蝼蚁骄难捉。

家鸡人鸣众鸡怒，归引群雌更呼族。雄来成队雌挈尾，争磔鸡毛洞鸡腹。

人生快意纵一观，宁知强者弱之肉。老人呼儿掩蓬户，双泪阶前抱鸡哭。

得失应知感塞翁，安危何事看蛮触。君不见，屋外连村菜甲黄，年来鸡啄菜多荒。

衰龄尔亦忘机好，卧看青山下夕阳。
怀旧第一百五
文天祥（宋代）

风尘淹白日，乾坤霾涨海。
为我问故人，离别今谁在。
赠休承八十
王世贞（明代）

我昔避地吴阊居，是时太史八十余。何人不爱虎头画，若个能轻龙爪书。

两郎亭亭两玉立，无论箕裘世谁及。倏忽流光一弹指，仲君最少今八十。

停云馆头谡谡风，见君再见太史公。墨池流出天地派，彩笔补尽烟霞功。

衰劣惭余比蒲柳，辱君父子呼小友。拟向洪崖借一瓢，君当满贮长春酒。
登天湖山
姜龙（明代）

天湖台殿迥，鸟路出人寰。
佛远无新供，僧闲自古颜。
寒泉生石井，垂茑翳松关。
不缘残照敛，唱咏未言还。
偈颂一百二十三首
释祖钦（宋代）

油油，开口不在舌头。
莫莫，滋味看来太薄。
细思量，休卜度。
令人常忆老龙牙，手里把柄木杓。
河汾五贤咏五首 其二 段干木
薛瑄（明代）

冥鸿不受弋，神龙不可羁。所以高世士，孤情薄云霓。

矫矫段干木，志节一何奇。圭组岂其愿，轩冕不吾希。

踰垣犹弗见，况乃趋走之。岂徒侯国尊，凛为百世师。
题兰史罗浮纪游图
丘逢甲（清代）

我阅世界大地图，罗浮一点乃在南岭之南隅。神禹伯益导焚所未到，发见乃始汉家使者中大夫。

二千馀年在世界，为山主者仙之儒。洞天福地收不尽，许容黄面瞿昙徒。

霸者之宫贼巢穴，仙山时亦遭点污。游人迁客更多事，往往镌刻伤山肤。

沉迷诗酒发幻想，或突神女搪仙姑。梅花无言翠羽笑，梦中彼美颜何姝？

天公应悔蓬莱割左股，隳落欲界非仙都。迩来仙人所治地益窄，堑山跨海来群胡。

各思圈地逞势力，此邦多宝尤觊觎。此时傥有豪杰出，岂能揖让无征诛！

此时若作厌世想，纵成仙去胡为乎？潘生昔游半球万里路，海山看尽呼归桴。

中间锡兰岛上逢佛睡，一任释种为人奴。佛犹如此仙可想，但有沉醉醪何酥。

仙人醉生佛梦死，世间学者宁非愚。留名山石石且枯，岂有丹青能不逾？

人生若作千秋万岁想，固应自立昂藏躯。黄河、扬子、珠江判流域，文明之运方南趋。

天道由来后起胜，以中證外原非诬。但须世界有豪杰，太极虽倒人能扶。

南界之山走百粤，如罗浮者雄非粗。奇峰四百瀑九百，慎勿但作诗人娱。

上有神桂下有湖，洞中仙蝶不可呼。题君此图正风雨，想见罗浮离合云模糊。
御书东坡雪诗石刻
杨冠卿（宋代）

残更皎月垂半破，西邻促席寒威挫。
风流玉局老坡仙，雪夜清吟蹑郊贺。
流落人间古锦囊，帝恐天丁下取将。
赓歌余暇染宸翰，奎壁昭回龙凤翔。
我公稽首拜嘉惠，勒以坚珉贻万世。
捲旗拟入蔡州城，传呼夜示吴元济。
和钟子鸿二首
刘克庄（宋代）

匹雏欲拔佞山难，还敕区区慕守宫。
捋虎自怜馀勇在，狎鸥似责昔盟寒。
新麻断腕毋容草，堕甑回头不更看。
老子平生差耐事，肯于得丧置悲懽。
宫词 其十八
花蕊夫人徐氏（唐代）

殿前排宴赏花开，宫女侵晨探几回。斜望花开遥举袖，传声宣唤近臣来。
寄题王才臣南山隐居六首·腴亭
魏了翁（宋代）

膏雨炯晨沐，和风照春睡。
谁与验其机，蔡轩一腴字。
唐修撰义问挽词二首
苏辙（宋代）

家风台柏老，遗直故依然。
节见南迁後，神凝未瞑前。
临民旧有法，训子适成篇。
九转今犹在，参同岂妄传。
大人游千金张仲宗以守舍不得侍行用仲宗韵二
葛立方（宋代）

闻道千金好，幽人已奠居。
森森松绕寺，{左氵右虢}{左氵右虢}水循渠。
旅泊未妨酒，长饥犹著书。
谪仙诗酒地，今尚指匡庐。
水龙吟·雨馀叠巘浮空
韩元吉（宋代）

雨馀叠巘浮空，望中秀色仙都是。洞天未锁，人间春老，玉妃曾坠。锦瑟繁弦，凤箫清响，九霄歌吹。问分香旧事，刘郎去後，知谁伴、风前醉。回首暝烟千里。但纷纷、落红如泪。多情易老，青鸾何许，诗成谁寄。斗转参横，半帘花影，一溪寒水。怅飞凫路杳，行云梦断，有三峰翠。
好事近
赵长卿（宋代）

齿颊带馀香，謦咳总成珠玉。剪碎袖罗花片，点金觥春绿。

玉鱼花露自清凉，涓涓在郎腹。犹胜望梅消渴，对文君眉蹙。
赠玛瑙山禅者（一作赠玛瑙禅师归京）
方干（唐代）

芿草不停兽，因师山更灵。村林朝乞食，风雨夜开扃。

井味兼松粉，云根着净瓶。尘劳如醉梦，对此暂能醒。
任叟书授刘生
佚名（唐代）

承欲往梁宋，梁宋灾方重，旦夕为人讼。

承欲访郑生，郑生将有厄。即为千里客，兼亦变衫色。
赠姜邦杰
潘柽（宋代）

诗人拥节古来稀，今见梅山际盛时。
传世篇章红锦烂，去天门户碧油垂。
风霜气老同陈柏，亭馆花开对蜀葵。
应记灞桥人寂寞，依然风雪撚霜髭。
九效·宁固
葛立方（宋代）

珠丘峨峨兮苍梧远，弓剑杳隔兮九土魂断。
边声起兮春草深，木铎无声兮岁月换。
上天悔祸兮诱天骄，黄肠素绋兮归路迢迢。
抚榇循题兮愁雾重，江河倾泪兮雷霆声恸。
行妥灵兮金粟堆，白杨萧萧兮风送哀。
匰主兮肖貌，穆将愉兮清庙。
对越兮在天，永蒸尝兮千万年。
饮新酒
元稹（唐代）

闻君新酒熟，况值菊花秋。莫怪平生志，图销尽日愁。
冬夜读书示子聿
陆游（宋代）

读书万卷不谋食，脱粟在傍书在前。
要识从来会心处，曲肱饮水亦欣然。
重登滕王阁
李涉（唐代）

滕王阁上唱伊州，二十年前向此游。

半是半非君莫问，好山长在水长流。
山水小景
王绂（明代）

溪水涵秋鹤影孤，草堂云冷树模糊。相逢未遂还山约，空复年来喜画图。
提举范公开轩面钟山名曰寸碧索诗
释德洪（宋代）

湖山烟翠层，千叶青莲拆。公家莲菂间，如眼不自觌。

一登功名途，富贵两追迫。开轩延爽气，拄笏望秀色。

钟山盘万丈，云破见尾脊。殷勤度邑屋，分此一寸碧。

升空带青小，撑汉螺髻出。我亦个中人，登览增眼力。

知公寓逸想，喧不碍岑寂。给札令赋诗，相顾愕坐客。

愧无暮云词，涴公雪色壁。
菩萨蛮·为春憔悴留春住
纳兰性德（清代）

为春憔悴留春住，那禁半霎催归雨。深巷卖樱桃，雨余红更娇。
黄昏清泪阁，忍便花飘泊。消得一声莺，东风三月情。
葛仙山
熊克（宋代）

秋风吹我衣，秋水洗我心。
乘风直上葛仙顶，仙家楼阁烟霞深。
蓬莱何曾弱水隔，兜率有天才咫尺。
等闲拍手倚阑干，惊起蛟龙移窟泽。
试剑石老苍苔封，洗药池在丹砂红。
老仙骑鹤去未还，投崖何处寻遗踪。
霏霏蒙蒙天欲霜，神州万里何茫茫。
昆明水浅劫灰冷，几见东海成田难能可贵。
深箫吹断月满堂，梦中恍惚侍玉皇。
觉来两袖携天香，是非忧乐俱两忘。
骖骐麟，翳凤凰，得与尔，高翱翔。
仙翁一笑白云上，赠我长房青竹杖。
明朝去向葛溪滨，莫遣风雷惊世人。
除夕和唐人张继张佑即事四绝句
程公许（宋代）

一簪华发雪萧萧，流景星驰道转遥。
拨倦寒炉鸡唱晓，春风携手赵州桥。
题余省秋芳图
弘历（清代）

女夷应是惜韶华，点缀繁英分外嘉。数种寒芳凝玉露，几枝浓艳注丹霞。

兴添敲句抽思丽，清伴㷊香袅篆斜。见说家丞重秋实，祗今秋实让秋花。
夜意
郑獬（宋代）

卧北斗柄直，插西月角横。
风吹病骨醒，秋入壮心惊。
骐骥老方健，太阿灵有声。
山河寄功业，樽酒识平生。
豺虎须探穴，朝廷可息兵。
山西少劲气，天外纵长庚。
自古输成算，谁人解请缨。
干戈五十万，何日到燕城。
秋怀十首 其八
朱松（宋代）

反身圣可作，自恕恶易盈。昨非往莫谏，今是来足程。

幽人岁晚粟，树者夷蹠并。慨然释七叹，谅知负平生。
题钟太守邦臣诰敕誊黄卷
潘希曾（明代）

家学一经在，天香双桂荣。诰鸾凡几轴，符虎又专城。

炎海晴无瘴，阳春政有成。汉家循吏传，黄霸早驰名。
次韵何廉昉太守感怀述事十六首
曾国藩（清代）

沧海横流泽有鸿，微生偶出一当熊。
千艘梭织怒涛上，万幕笳当明月中。
屠罢长鲸波尚赤，战归骄马汗犹红。
谁知春晚周郎老，更与东皇乞好风。
时敬庵
释元肇（宋代）

主人时孝敬，结屋尉幽灵。山近岚生砌，池清月在庭。

鸟行窥施食，鹤立听看经。有客来相过，林扉且莫扃。
苦热
宋庠（宋代）

溽暑南方候，贞光大火天。流金空畏日，堕水忽惊鸢。

掌露凉难挹，心瓜疾未蠲。鵩妖卑湿地，魃虐蕴隆年。

虚谷全收籁，焦原欲出烟。洪炉方扇物，何处预陶甄。
点绛唇 其一 丙子夏日村墅
曹尔堪（清代）

长昼方炎，画梁归喘寻泥燕。桔槔声断，露稻幽香遍。

倚树当风，欲比闲云倦。苹花院，小池波浅。绿上窗纱半。
开元寺小阁十四韵
陆游（宋代）

渊源两名衲，筑阁扪星辰。
近山卧蜿蜒，远山高嶙峋。
朝看雨空卧，暮揖云轮囷。
赋诗有宿诺，下语终未亲。
万法不孤起，请君作其因。
高挂四面窗，净扫一榻尘。
室中绝人声，门前谢车轮，容我睡半日，两忘主与宾。
缓烧海南沉，细碾建溪春。
是间傥有句，可与屈宋邻。
诗如奋蛰龙，夭矫不受驯；使可造次得，何异池中鳞。
世有扰龙手，媿我非其人。
诗不已就乎？著眼勿逡巡。
雨夜
薛素素（明代）

江城漏转夜超超，坐向芳尊叹寂寥。
挑尽银灯愁不尽，满庭疏雨湿芭蕉。
宫词
宋白（宋代）

玉管金筝入夜调，今宵灵匹下青霄。
穿针斗巧香烟湿，楼阁层层拂虹桥。
升彼高堂为毛太安人寿
顾清（明代）

升彼高堂，酌其兕觥。兕觥欣欣，春酒载盈。维彼硕人，是介是承。

硕人雍雍，厥德洵美。载其有家，维惠恭止。维惠恭止，休其承祉。

其祉伊何，兰茁其芽。处也家宝，出维国华。国华有辉，维帝宠嘉。

锡之鸾书，曰汝之报。汝考汝母，汝迪汝教。维往莫追，生也永耀。

硕人拜命，弗掖弗持。珠翟霞裳，象服孔宜。邦人来观，秩秩其仪。

其仪秩秩，其容有怿。乃筵斯堂，乃几斯席。硕人燕胥，笾豆有绎。

维南有山，维东有海。硕人寿考，终燕乐岂。山石弗砺，海波弗尘。

维彼硕人，于千百春。
晨炊旱塘
杨万里（宋代）

一岁官拘守一州，天将行役赐清游。
青山绿水留连客，碧树丹枫点缀秋。
夜梦昼思都是景，左来右去不胜酬。
我无韦偃丹青手，只向囊中句里收。
一斛珠 其二 生日自戏
韩元吉（宋代）

相看半百。劳生等是乾坤客。功成一笑惊头白。惟有榴花，相对似颜色。
蓬莱水浅何曾隔。也应待得蟠桃摘。我歌欲和君须拍。风月年年，常恨酒杯窄。
乐平刘复初隐居四咏 其四 观鱼
张翥（元代）

漾漾清波浮紫鳞，一筇閒倚树边身。我疑濠上漆园老，谁识江头渔丈人。

细草留连还可藉，野鸥来往自相亲。此中正得悠然乐，何用扁舟把钓纶。
青雀歌
崔兴宗（唐代）

青扈绕青林，翩翾陋体一微禽。

不应常在藩篱下，他日凌云谁见心。
与戴岳戴嵩泛舟游会稽山一首
黄省曾（明代）

越乡穷佳丽，摇棹动川岑。溪口湛桃色，谷中生鸟音。

人行翠崖小，松引空云深。宛疑花源里，阳春迷客心。
寒女叹
李龏（金朝）

国色久在室，寒女不自知。安得长不老，为君玄鬓衰。

我有古时镜，一照一回悲。
谢胡藏之送栗鼠尾画维摩二首
黄庭坚（宋代）

丹青貌金粟影，毛物宜管城公。
只今为君落笔，他日听我谈空。
送李讲主还维扬
强至（宋代）

定忆婆娑树，双垂满地阴。
春风吹社燕，归意逐淮禽。
帆落横江尽，门开小院深。
先挝大法鼓，续震海潮音。
戏作
陈彦才（宋代）

赋命安能比钜公，偶然年月与时同。
只因日上争些子，笑向连江作醉翁。
太湖口远眺四首 其一
秦孝维（清代）

树接苏秦庙，湖吞项羽祠。野人偏解道，范蠡载西施。
泊曹家沙
董嗣杲（宋代）

行沙回望岸南头，叠叠层层雪积稠。
民社一同犹是寄，故应羁迹此生浮。
贺新郎·梦冷黄金屋
蒋捷（宋代）

梦冷黄金屋。叹秦筝、斜鸿阵里，素弦尘扑。化作娇莺飞归去，犹认纱窗旧绿。正过雨、荆桃如菽。此恨难平君知否，似琼台、涌起弹棋局。消瘦影，嫌明烛。
鸳楼碎泻东西玉。问芳踪、何时再展，翠钗难卜。待把宫眉横云样，描上生绡画幅。怕不是、新来妆束。彩扇红牙今都在，恨无人、解听开元曲。空掩袖，倚寒竹。
入翠峰寺上西冈待月 其一
张海珊（清代）

秋阳播余骄，不夺山行勇。喜剧松风来，飞落山翠重。

沙崩路忽侧，泉驶石鼓壅。倚天峰势厚，拔地众木耸。

呀然佛宇开，金碧万绿拥。太古寂更寂，开云动无动。

旷然我神善，以受烟霞奉。
题奉化西峰圆觉禅院
释正觉（宋代）

水流百折山苍苍，古寺秋容横野航。
明月初濡寒露白，篱花似趁重阳黄。
道人心已老松石，学子胆须磨雪霜。
默默澄源坐兀兀，游鱼沙鸟静相忘。
失调名
佚名（宋代）

手拈茱萸簪髻，一枝聊记重阳。
赵屯寺
孔平仲（宋代）

崎岖自牛径，潇洒得僧房。坏壁题名满，幽轩背日凉。

涧花时委地，邻竹稍过墙。归路风犹紧，垂杨作意狂。
说之方忧韩公表大夫疾遽致仕乃蒙传视送陈州
晁说之（宋代）

能老彼形骸，孰疲此精神。
繄其抱病客，只是苦吟身。
少出便十首，高兴感五辰。
嗟予强属和，汲思如井轮。
偶书
邹浩（宋代）

底事爰丝不自高，倾心剧孟久游遨。元来缓急叩门处，徇义忘躯胜我曹。
句
赵岍（宋代）

美景天湖呈六六。
与亭
刘攽（宋代）

构亭彼为谁，高士自相与。与游皆可人，与言是真语。

与醉不独醒，与歌从和汝。与忘形骸迹，与偕同出处。

实与不待求，久与非强许。世涂异冰炭，咫尺或龃龉。

开此与者风，宁当转弃予。
满江红（戊午二月十七日四明窗赋）
吴潜（宋代）

芳景无多，又还是、乱红飞坠。空怅望、昭亭深处，家山桃李。柳眼怅心都脱换，蜂须蝶翅难沾缀。谩相携、一笑竞良辰，春醪美。

金兽爇，香风细。金凤拍，歌云腻。尽秦箫燕管，但逢场尔。只恐思乡情味恶，怎禁寒食清明里。问此翁、不止四宜休，翁归未。
十七日立春寒山寂对微阳未舒诗以俟之
郭之奇（明代）

寒山微吐色，呼春入旧年。三分匀面粉，一捻扫眉烟。

汗漫流空匀，迷茫动窈玄。霞栖霜气入，龙隐雾光缠。

将夕倍清迥，空华断复联。松阴飞翠羃，草甲润苔钱。

月洞如堪倚，星岩似可穿。羁人凭远眺，东望久苍然。

寸心千里外，双眼数峰前。春怀不敢后，山意乃能先。

相看两无厌，相对转幽偏。伫俟阳和满，采芳尽石泉。
长短句四时问四首 其三
赵友直（宋代）

试问秋疏檐，落叶何萧萧。黄花如有故人意，相对篱边共浊醪。
宗人缄见过
宋庠（宋代）

慈恩题墨七彫年，霰雪相逢倦客天。
男子诣曹羞会课，秃瓮无客欲归田。
爻占后笑馀艰象，书入穷愁有剩篇。
闻道汉家求失职，可能梁甲信灰然。
赠季弟鼎臣 其二
罗有高（清代）

访梅楼上月，往时共深夜。吾季年少小，语芒已激射。

悬镫听鸡鸣，留恋难就舍。乖离虽日深，此意尚如乍。

万事东流水，一一成悲吒。俯仰抱幽独，茹荼若啖蔗。

昔年病燕云，讝语杂嗟讶。兄弟终在口，邻死心不化。

载诵小宛诗，泪比源泉泻。
句
老郎官（宋代）

猿啼旅思悽。
小池
曾国藩（清代）

屋后一枯池，夜雨生波澜。
勿言一勺水，会有蛟龙幡。
物理无定资，须臾变众窍。
男儿未盖棺，进取谁能料。
题黄立轩西湖百咏三首 其三
萧立之（宋代）

王气随潮到海壖，出湖车马下湖船。可怜万事如春梦，艳舞清歌过百年。
射
丁谓（宋代）

五善贵和容，荣观萃泽宫。
循声知得礼，上列见多功。
尽志三正内，矜能一发中。
无轻秉筹者，百中出群公。
硖石乘舟晚归
宋祁（宋代）

晚棹乘馀兴，平川不驶流。
山来疑逼岸，林度省移洲。
郭迥花仍绕，岩寒桂自留。
鼓声风处叠，帆影浪间浮。
候吏缘溪彴，迎旗骇浦鸥。
嚮时天际远，还有望归不。
芦苇江八咏·东桥柳色
罗仲舒（宋代）

河桥数株柳，偏受东风多。
柔条慎扔折，生意全天和。
圆明园四十景诗 其三十八 坐石临流
弘历（清代）

白石清泉带碧萝，曲流贴贴泛金荷。年年上已寻欢处，便是当时晋永和。
和袭美木兰院次韵
陆龟蒙（唐代）

苦吟清漏迢迢极，月过花西尚未眠。

犹忆故山欹警枕，夜来呜咽似流泉。
冬日与客登凭虚阁
李孙宸（明代）

杰阁登临志暮烟，城头落木正萧然。六朝风物斜阳外，千里乡心过雁前。

雪净湖光纷入槛，星涵璧水欲连天。金陵作吏真同隐，烂醉更阑未儗旋。
挽林学录五言二首
刘克庄（宋代）

节麾三世显，萤雪一生贫。
愈积家馀庆，咸称里善人。
幼常推李泌，老忽哭卢纶。
圣恶无从涕，那堪是外亲。
洗山
晁说之（宋代）

公事岂不猥，吾性自有适。
驩言春风物，洗山出怪石。
何幸此土春，顽骜压空碧。
崭岩有天姿，畚锸不待力。
横如剑出泥，纵若月退蚀。
乃知凶谗辈，暂为忠良赋。
后皇德清明，万类各有职。
吾悲兹世人，因之聊叹息。
尝闻道人语，无垢法第一。
多谢读易者，洗心如玉璧。
春夜听客弹琵琶，作《隋唐评话》。
陈维崧（清代）

雨滴梅梢，雪消蕙叶，入春难得今宵暇。
倩他银甲凄清，铁拨纵横，声声迸碎鸳鸯瓦。
依稀长乐夜乌啼，分明湓浦邻船话。
腕下，多少孤城战马，一时都作哀湍泻。
今日黑闼营空，尉迟杯冷，落叶浮清灞。
百年青史不胜愁，两行银烛空如画。
游百塔寺
王宏度（清代）

谷口逶迤百塔深，望中烟树费招寻。荒冈骨闭千年迹，断碣文留一代心。

僧老那知思往事，客来犹自续高吟。凭栏舒啸情何极，滈水苍茫隔暮阴。
小重山（家人生日）
毛滂（宋代）

鹤舞青青雪里松。冰开龟在藻，绿蒙茸。一成不记蕊珠宫。蟠桃熟，应待几东风。

玉酒紫金钟。非烟罗幕暖，宝熏秾。赠君春色腊寒中。君留取，长伴脸边红。
送李君亮安抚赴阙
度正（宋代）

皇帝龙飞十四载，拱手垂衣功不宰。
谁生厉阶起甲胄，天下不不几于殆。
赫然烹阿封即墨，神机独断定四海。
内酬勋庸清列位，外召诸老仍博采。
自古圣人闻至治，不贵无过贵能改。
三池先生已先入，谏阁经帏行遂拜。
遂宁先生又继起，老手便当调鼎鼐。
冬官侍郎何迟迟，几日涪江下寒濑。
恭闻促诏已屡下，云汉昭回九天外。
吾君寤寐在良弼，其意岂不望启乃。
往年袖手固其理，今日缄口庸何待。
祖宗至仁育疏戚，常使无权免骄泰。
宣仁圣烈重贬损，功参尧舜光万代。
当时若不甚快意，其奈无忧近葅醢。
前乎六一论尧佐，后日了翁陈二蔡。
一从一违事已判，得失了然为世戒。
况今政事归中书，国体堂堂方正大。
春宫仁孝且英睿，多士盈庭复蔼蔼。
先生而言言易入，及其事至恐不逮。
姑置区区论商鉴，覆辙不远那容再。
行看正道动前席，盛时难逢愿自爱。
见二十弟倡和花字漫兴五首
黄庭坚（宋代）

邺城也似洛城阔，□□园林学养花。
欲把一樽随饮处，□□处处锁官茶。
醉中寄王子林
刘过（宋代）

我头扶病醉岑岑，履历糟丘岁月深。
行李随身惟一剑，对花买笑亦千金。
离乡别去天涯泪，上冢凄其寒食心。
风雨闭门无客过，炉香销尽夜沈沈。
偈十首
释道行（宋代）

金乌急，玉兔速，
天上星兮地下来。衲僧要透祖师关，
劝君拈却面前大案山，自然会得五祖把火入牛栏。
松架敝以新枝易之
李纲（宋代）

日曛雨濯半飘零，旋采虬枝荫广庭。风动细香还泛泛，露滋新广更青青。

虽惭剪伐劳斤斧，犹胜烧燃竞爝萤。凉夜苍龙尚吟啸，坐看明月入重扃。
谢怀安州王守
释居简（宋代）

一寸长淮一寸金，金城千里障尘侵。犬羊未识元戎面，廊庙先知国士心。

坐使春风生掌握，行孚大信控喉襟。夜严玉帐清如水，小复轻裘缓带吟。
道院偶成
叶茵（宋代）

把茅为屋竹为城，柏子香销道气生。
九十春光花一片，万千心事雨三更。
连村鼍鼓相高下，断浦渔灯半灭明。
闭户和衣寻小榻，梦回犹听读书声。
上海
邱晋成（清代）

鹤唳海天秋，回帆沪渎游。银墙蕃客肆，金管美人讴。

夜火翻龙窟，朝烟接蜃楼。十洲轮舶萃，凝望转生愁。
登景阳楼诗
刘义恭（南北朝）

丹墀设金屏，瑶榭陈王床。温宫冬开燠，清殿夏含霜。

弱蕊布遐馥，轻叶振远芳。弥望少无际，肆睇周华疆。

象阙对驰道，飞廉瞩方塘。邸寺送晖曜，槐柳自成行。

通川溢轻舻，长街盈方箱。顾此爝火微，胡颜厕天光。
汴水呈祖道
彭汝砺（宋代）

万事无庸轻是非，扁舟吾与子同归。不知心逐征云远，安得身先去鸟飞。

月入江湖生夜色，风吹花木长春晖。鬓毛每笑多新雪，衣带频惊缓旧围。
中秋夜与诸子归舟泊港口，玩月分赋
成鹫（清代）

海气连云送落晖，远寻渔火宿渔矶。四围夜色凉衾枕，一晕寒光浸衲衣。

异地同舟非偶偶，中秋见月亦稀稀。明年此夕重来否，多恐还山各掩扉。
采桑玉堂阴二首答篁墩学士 其二
李东阳（明代）

采桑玉堂阴，阴浓树婆娑。一采不满筐，竟日能几何。

乃知富贵地，不及穷山阿。蚕成忽满眼，所得良亦多。

人言系家运，或者阴阳和。向非夙夜勤，岂恃叶与柯。

衣多必思寒，吾民本同科。欲将分蚕意，广被无偏颇。
丙戌除夜泊舟东湖用白石归苕溪韵书怀 其四
徐瑞（宋代）

津亭空树集饥鸦，望断孤云是我家。暮角吹寒风渐落，自呼斗酒对梅花。
塞上
司马光（宋代）

瀚海秋风至，萧萧木叶飞。
如何逢汉使，犹未寄征衣。
不叹千里远，难甘一信稀。
年年沙漠雁，随意得南归。
书寓居壁
潘玙（宋代）

家枕官河住，楼闲春已深。
水风清燕语，帘日碎桐阴。
煮茗降书困，焚香启道心。
浮云轻富贵，城市即山林。
晋康八景诗 其六 青旗拥翠
陈辂（明代）

曾说风雷起卧龙，青旗犹自绕前峰。迎神曲罢荒祠外，古木寒烟翠几重。
次韵陈季陵觅酒二首
陈棣（宋代）

山远谁怜眉黛愁，水明遥忆眼波入。
久抛大白犹閒事，却对短波真拙谋。
楚佩纫香尘未暗，巫云赋梦语多浮。
扊扅政恐闺人怨，曾效当年拥髻不。
燕京四时乐四首 其四
王世贞（明代）

青楼小妇熨瑶筝，飞雪敲窗万玉声。三十六簧寒不起，自歌金缕到天明。
赠夫诗
刘氏（王淑英妻）（南北朝）

妆铅点黛拂轻红。鸣环动佩出房栊。看梅复看柳。泪满春衫中。
龙眠居士画十六大阿罗汉赞 其八
李纲（宋代）

本无戒持，何尝有破。方便为说，三世因果。服饰炜然，王者之妃。

前跪谛听，善思念之。
隐秀亭
刘倓（宋代）

一重一崦一岧峣，隐秀寒光次第高。
借得笋舆如小艇，晚风千里泛清涛。
句
李荣（唐代）

国人久倚东园望，拟築沙堤到广陵。
哭敬叔 其四
黎景义（明代）

古来皆有死，若子弗惭生。小学观鸮集，高科听鹿鸣。

无双信不忝，第一愧尤英。更爱天彝卓，真醇自性情。
忆少年 怨别
朱一是（明代）

沉沉永夜，阑干芍药，娇容沾雨。分明五更梦，也泪流如许。

云水漫漫江北路，盼不到、客帆停处。鸳鸯渡边树，记郎从此去。
巫山高
于慎行（明代）

巫山高高不可极，十二芙蓉入天碧。楚王馆前暮雨飞，流烟凝翠湿仙衣。

兰词半吐卷衣去，渺渺行云不知处。日高枕上听猿声，惆怅高唐梦不成。
和赵国兴知录赠琴
辛弃疾（宋代）

赵君胸中何瑰奇，白日照耀珊瑚枝。
新诗哦成七字句，孤桐赠我千金资。
人间皓齿蛾眉斧，筝笛纷纷君未许。
自言工作古谁骚，十指黄钟挟大吕。
芙蓉清江薜荔塘，灵均一去乘鸾凰。
君试一弹来故乡，荷衣蕙带芳椒堂。
往时嵇阮二三子，能以遗音还正始。
谁令窈窕从户窥，曾闻长卿心好之。
低头儿女调音节，此器岂因渠辈设。
劝君往和薰风弦，明光佩玉声璆然。
此时高山与流水，应有钟期知妙旨。
只今欲解无弦嘲，听取长松万壑风萧骚。
病中奉柬王南区使君兼送之任川南 其五
屈大均（明代）

此别最凄然，当予衰疾年。泪同春雨水，流满大江烟。

赋望将归日，魂招未死前。休令巴峡里，添得一啼鹃。
宿向阳寺
高塞（清代）

圣朝存象法，古寺复闻钟。花引山门路，云封野殿松。

高斋谈静理，远屿淡秋容。日暮还携杖，月明林外峰。
双投酒
周麟之（宋代）

君不见白壶中琼液白，避暑一杯冰雪敌。
只今名冠万钱厨，此法妙绝天下无。
又不见九重春色蔷薇露，群王自酌觞金母。
味涵椒桂光耀泉，御方弗许人间传。
向来我作金门客，不假酿花并渍核。
日日公堂给上尊，时时帝所分馀沥。
一朝释佩投江村，却访田家老瓦盆。
道院丹泉灰脚重，官炉玉友糟头浑。
有酒如此宁不饮，但赋独醒招楚魂。
锦谿昨夜秋风入，梧叶雨残溪水急。
呼奴为我挽飞流，涤瓮燎薪炊玉粒。
奴言新酿良未宜，此间寒燠来无时。
双投旧法酒经载，今焉可试君无疑。
初观白醑寒浆溜，再加麴米成重酎。
色如竹叶照人明，香似兰英和露透。
妻孥一笑盏斝空，所恨无多才数斗。
嗟予性与礼法疏，况此扫轨甘穷居，
肯学鴟夷隨后车，不烦骑驢骥子扶。
焉用拊缶歌乌乌，一觞一咏聊自娱。
禅人写师真请赞
释慧远（宋代）

大地一浑身，虚空绝四邻。
不识柏树子，唤作麻三斤。
好时十分潇洒，恶时一味藞苴。
等闲牵犁上佛殿，乘兴钵盂裹走马。
平地撒屎撒尿，知佗是真是假。
禅人描貌邈将来，大虫头上火把。
萧山任氏山堂
刘基（明代）

新堂结构倚岩阿，地僻无哗乐事多。日上黄鹂鸣翠竹，雨馀红鲤跃清波。

消除暑气凭松柏，舒卷烟岚任薜萝。珍重主人能爱客，衰颜聊复为君酡。
和李端叔大夫从参寥子游许昌西湖十绝
李廌（宋代）

几处秋千愁日暮，一声鶗鴃唤春归。
红稀绿尽寻常事，不用长绳系落晖。
绝句六十四首
张伯端（宋代）

四象会时玄体就，五行全处紫金明。
脱胎入口通身圣，无限龙神尽失惊。
王季海秘监再赋成园复次韵
范成大（宋代）

云庄风榭对东西，清暑光阴近竹迷。
一斗正缘诗兴尽，两眉休竹客愁低。
披开豹雾寻陈迹，扫尽蛛尘看旧题。
健往莫愁骑马滑，阑珊梅雨不成泥。
和仇雄川幽居十咏 其五 观画
任环（明代）

霜绡才半幅，描写尽中华。城郭山林里，穷愁未有涯。
赠浮丘生
林鸿（明代）

浮丘生，能远游，不学羽客栖丹丘，挑簦荷笠来沧洲。

我昔冥栖向溟渤，携书共读东山月。旧游冠盖半凋零，见子翻令心内热。

羡子有远志，放形天地间。扁舟濯足望云海，短策振衣登雪山。

太行北上连雁门，燕台邺宫无复存。国士由来死知己，令人感激思平原。

诸侯门深少知遇，回辕又复归南楚。醉里行吟七泽秋，灯前卧听三湘雨。

吾知浮丘心迹奇，世人悠悠那得知。草书古篆更神妙，击剑弹棋无不为。

严冬别我寒萧索，尊酒都门为君酌。车轮遥遥忽不见，唯见千山雪花落。
孤寝怨
崔珪（唐代）

征戍动经年，含情拂玳筵。花飞织锦处，月落捣衣边。

灯暗愁孤坐，床空怨独眠。自君辽海去，玉匣闭春弦。
西林三十二景诗 其四 一苇渡
安绍芳（明代）

夕阳下前溪，西风吹野渡。不见折苇人，独立苍茫暮。

隔岸丛林幽，知是寒山路。
缑山鹤
张仲素（唐代）

羽客骖仙鹤，将飞驻碧山。映松残雪在，度岭片云还。

清唳因风远，高姿对水闲。笙歌忆天上，城郭叹人间。

几变霜毛洁，方殊藻质斑。迢迢烟路逸，奋翮讵能攀。
台城路 和师言送春
袁易（元代）

落红填径东风恶，贪飞燕雏归晚。听雨楼低，留春地窄，谁念闲情消减。天涯漫览。正鸥渚波宽，柳汀云黯。赖有遥峰，数尖遮断送愁眼。年年春草又绿，看花人自老，遗恨天远。雁柱凝尘，鲛绡暗墨，青鬓吴霜轻点。风流渐懒。但诗恼东阳，病添中散。院落无人，绣帘和絮卷。
罢官有期怀寄历阳朋好
贺铸（宋代）

迅雨荡阑暑，层飚披滞云。
澄川缭楚甸，新阳丽秋旻。
物候岂不嘉，中怀怆离群。
亲朋满城邑，系滞此江濆。
及瓜信匪遥，遂作河梁分。
何人具供帐，樽酒展殷勤。
一聆雪儿歌，载凄游子魂。
津鼓惊朝梦，□烟生夕曛。
所悲紫兰缨，复染京洛尘。
春风有归雁，报我相思文。
偈颂一百三十三首 其一二六
释法薰（宋代）

古人一期恁么道，白玉无瑕却有瑕。路途之乐，终不到家。
新晴出郊之惠山
邵宝（明代）

步出西郊见暮春，树头红尽绿初匀。上方下界无游女，北坞南初有逸人。

山色倍增今雨碧，泉声转入近池真。竹根处处惊雷动，忠定祠前数箨鳞。
感遇诗 其三
陆世仪（清代）

小隐隐陵阿，大隐隐朝市。朝市我不能，陵阿亦殊赘。

卜居东南隅，落落有爽气。左顾通人烟，右览接荷芰。

平畴繁嘉蔬，古冢出高树。虽非山林间，亦有泉石致。

一廛聊自息，治乱委人事。丹穴有雏凤，乃在山之阴。

青变白鹤侣，朝夕相和鸣。养此羽毛奇，翩然备仪庭。

明王闇不作，海宇群沸惊。鸾鹤纷翻飞，鸱鸮互纵横。

孤凤何所之，敛翮避逡巡。岂无德辉著，时穷非炫珍。

灵龟曳其尾，雄鸡惮为牲。祥麟出周季，将贻田父禽。
送陆茂才应贡入京
王世贞（明代）

士衡初入洛，蒯缑土花薄。一见张司空，拭作芙蓉锷。

匣中悲鸣安所施，回头且忍铅刀欺。时来直傍飞黄背，万里横行人始知。
朝中措（赵知合生日）
曾觌（宋代）

画堂帘卷兽香浓。花上雪玲珑。平地十洲三岛，蟠桃已试春红。

清朝旧德，仙姿难老，主眷方隆。烂醉笙歌丛里，年年先占春风。
筑普济堂成述怀七首 其一
过鸣冈（清代）

人生依骨肉，胡乃有四穷。百族自食力，其奈兹疲癃。

俯仰各相失，出入将焉从。窥户绝爨烟，四壁凄其风。

牛衣纵不暖，犹与妻孥同。吁嗟兮茕独，偃卧披蒿蓬。
三法自然歌
晁迥（宋代）

心本不愆自然戒，何用科条防毁败。心本不动自然定，何用勤劳止自竞。

心本不迷自然慧，何用参寻叩伦类。即今知此三自然，奉以周旋无失坠。
春日过黄文士伯舆爽然堂听伦文叔鼓琴于玉兰花下
李英（清代）

短褐逍遥问仲宣，山斋习静坐谈玄。广陵调绝谁传散，茂苑香谈自爽然。

万壑松风吟膝上，一枝兰玉扑尊前。同怀借得同幽赏，胜事能无记往年。
春城
黄景仁（清代）

春城久阴雨，欣见白日轮。照我叹羁寂，更照东西邻。

东家娶新妇，开筵罗众宾。烹臛香彻舍，喧笑夜达晨。

西家屋颓破，中有新死人。床头老妪哭，哭子声酸辛。

共此日光里，哀乐胡不均？无情感客过，侧耳继嘅呻。

触欢叹无怿，闻戚幸有身。俄顷众虑集，首念依闾亲。

有子常若无，不得相对贫。孤灯耿白发，茹苦何能伸。

亦有蓬头妻，抱病卧积薪。自为我家妇，甑釜常生尘。

门户持女手，何以能支振。一身尚乞食，所遇犹邅迍。

言念忽及此，滂沱涕盈巾。若语东西家，哀乐稍可匀。

更欲起相告，事运多相因。啼笑互乘伏，迎送如轮巡。

所见尽逆旅，何者堪为真！
送黄木香与九兄
苏泂（宋代）

妃子妖红湿领巾，马嵬遗恨几番春。
如何淡素衣龙衮，一似秦宫入道人。
题灵阳宫
李觏（宋代）

费君投杖处，行客过彷徨。水面风雷散，沙头草木荒。

一壶谁世界，千古共凄凉。大块偏劳我，烧丹未有方。
春愁曲
陆游（宋代）

虙羲至今三十余万岁，春愁岁岁常相似。
外大瀛海环九洲，无有一洲无此愁。
我愿无愁但欢乐，朱颜绿鬓常如昨。
金丹九转徒可闻，玉兔千年空捣药。
蜀姬双鬟娅奼娇，醉看恐是海棠妖。
世间无处无愁到，底事难过万里桥？
绕佛阁 初冬同友人小憩中隐禅院用片玉词韵
陈维崧（清代）

早霞昨敛，行散郭外，尽历溪馆。塘窅蒲短。细沿磬响，来褰戒坛塘。

境幽竹满。閒竖拂子，小叩慧远。妙谛微婉。更沾茗粥，尘巾忽焉岸。

坐久渐忘却，花影移楞还几线。更爱晴阶，砌成明镜面。

叹急景浮生，虚负漏箭。闷怀谁见。似残菊无聊，倚檐零乱。

再来期、甚时才展。
满江红·过汴梁故宫城
段克己（金朝）

塞马南来，五陵草树无颜色。云气黯，鼓鼙声震，天穿地裂。百二河山俱失险，将军束手无筹策。渐烟尘、飞度九重城，蒙金阙。
长戈袅，飞鸟绝。原厌肉，川流血。叹人生此际，动成长别。回首玉津春色早，雕栏犹挂当时月，更西来、流水绕城根，空呜咽。
丙午九日将过阳羡偶成
李曾伯（宋代）

年年秋晚对风沙，今近重阳喜在家。
自断此生甘皓首，能消几在看黄花。
闲身颇觉便筇竹，醉态都忘脱帽纱。
且问小舟溪上去，飞鸥数点夕阳斜。
八声甘州
仇远（元代）

敛双蛾、冷雨立毡车，离思上青枫。想天阶辞辇，长门分镜，征骑枫东。应被婵娟早误，谁遣出深宫。鸾袖不堪绾，前事成空。

独掩琵琶无语，恨主恩太薄，泪脸弹红。又争如汉月，深夜照帘栊。草青青、年年归梦，算北来、应自有征鸿。还堪笑，玉关何事，不锁春风。
寿春节进
贯休（唐代）

圣运关天纪，龙飞古帝基。振摇三蜀地，耸发万年枝。

出震同中古，承乾动四夷。恩颁新命广，泪向旧朝垂。

大宝归玄谶，殊祥出远池。法天深罔测，体圣妙难知。

俭德为全德，无思契十思。丕图非力致，英武悉天资。

正直方亲切，回邪岂敢窥。将排颇与牧，相得稷兼夔。

盐出符真主，麟来合大规。赓歌随羽籥，奕叶斅伊祁。

寡欲情虽泰，忧民色未怡。盛如唐创业，宛胜晋朝仪。

旰食宫莺啭，宵衣禁漏迟。多于汤土地，还有禹胼胝。

视物如伤日，胜残去杀时。守文情的的，无逸戒孜孜。

轩顼风重振，皇唐鼎创移。始闻呈瑞石，又报产灵芝。

覆帱高缘大，包容妙在卑。兄呼春赫日，师指佛牟尼。

佳气宸居合，淳风乐府吹。急贤彰帝业，解网见天慈。

粟赤千千窖，军雄万万儿。八蛮须稽颡，四海仰昌期。

玉辇嫔嫱拥，宫花锦绣欹。尧云同叆叇，汉祖太驱驰。

氛祲根株尽，浇讹朕兆隳。山河方有截，野逸诏无遗。

境静消锋镝，田香熟稻r1.梦中逢傅说，殿上见辛毗。

金镜悬千古，彤云起四维。盛行唐典法，再睹舜雍熙。

祝寿乾文动，郊天太一随。煌煌还宿卫，亹亹叶声诗。

饮醴和甘雨，非烟绕御帷。银轮随宝马，玉沼见金龟。

杳杳闻韵濩，重重降抚绥。魏徵须却出，葛亮更何之。

简约逾前古，升平美不疑。触邪羊唅唅，鼓腹叟嘻嘻。

迈五方云大，超三始见奇。锦霞连紫极，仙鸟下峨眉。

谢傅还为傅，周师又作师。纳隍为永任，从谏契无为。

子子寰瀛主，孙孙日月旗。寿春嗟寿域，万国尽虔祈。

捧日三车子，恭思八彩眉。愿将七万岁，匍匐拜瑶墀。
集杜子美句赋所居二首 其一
王质（宋代）

田舍清江曲，柴扉扫径开。野花乾更落，水鸟去仍回。

渺渺春风见，冥冥细雨来。幽栖身懒动，坐稳兴悠哉。
阿娇怨
孙蕡（明代）

妾昔初入昭阳时，横云学得内家眉。风鬟雾鬓在君侧，长恃娉婷不自持。

侍宴前楼春烂熳，承欢别殿夜逶迤。西凉弦索龙香拨，北苑葡萄金屈卮。

一从宠薄恩光歇，长门永巷喧呼绝。斗帐香销豆蔻垂，舞裙宽褪丁香结。

熏笼夕倚琐窗雨，罗袜秋凌玉阶月。凄迷梦醒心似灰，零乱忧来涕如雪。

横塘浦口大堤边，女伴年年忆采莲。双飞翡翠浑如画，并蒂芙蓉只似仙。

傍舍谁吟白华曲，下堂长咏绿衣篇。君恩若许重相惜，缺月清光应再圆。
山堂
彭汝砺（宋代）

江湖曲曲抱千峰，堂在山光水色中。云薄祇疑蓬岛近，湖深遥觉海门通。

扁舟莼菜知无限，促席榴花定不空。独倚栏干西北望，子牟此兴亦无穷。
次韵杨明叔四首
黄庭坚（宋代）

道常无一物，学要反三隅。
喜与嗔同本，嗔时喜自俱。
心随物作宰，人谓我非夫。
利用兼精义，还成到岸桴。
诗意扇面
凌云翰（元代）

采药仙人去未还，偶逢童子问松间。何人解写云山意，不放青团扇影闲。
梦游仙馆
安惇（宋代）

梦游仙馆逢真侣，为说生前与此身。本是富陵朱隐士，暂来人世秉陶钧。
次韵王抚干见惠
吕本中（宋代）

新春忽忽到庭除，短褐经寒病却苏。漫以诗书教儿子，懒将薪水倩童奴。

天涯每觉人情薄，眼界何知风景殊。万里相逢君莫叹，好山无数簇城隅。
月重轮行
曹叡（魏晋）

天地无穷。
人命有终。
立功扬名。
行之在躬。
圣贤度量。
得为道中。
月氐王头饮器歌和贯学士韵
祝蕃（元代）

单于宝刀寒映雪，月氐髑髅饮冤血。泥丸真人辞绛宫，曲生时能醉其骨。

阏氏夜帐葡萄香，拍拍春霞滟秋月。贤王起舞谷蠡歌，传饮欢呼两耳热。

灯前人影半阑残，灯后青燐已明灭。持杯本为浇嶙峋，胡然对此伤精魂。

弓蛇犹能致惑疾，智瑶岂是无心人。头颅如许当速朽，生擒误入仇家手。

忍将鸣镝射头曼，吁嗟降王亦何有。后来汉使渃水东，犹待留犁浇盟酒。
岘山
范微之（宋代）

南□会要地，山水控雄壮。
峨峨峙岘首，浓绿叠千嶂。
群峰相迤逦，顽□厕□□。
汉流纪东麓，汪汪□□涨。
原隰错绮组，云□织纤纩。
景物革四时，眺听增万状。
羊公昔镇抚，平吴启霸王。
经国有余裕，□□此登访。
表表□形势。
青楼词
卢柟（明代）

百尺高楼挂彩鸳，锦筝银甲乱哀弦。
夕阳西下帘深卷，望见西江万里船。
于中好·别绪如丝梦不成
纳兰性德（清代）

别绪如丝梦不成，那堪孤枕梦边城。因听紫塞三更雨，却忆红楼半夜灯。
书郑重，恨分明，天将愁味酿多情。起来呵手封题处，偏到鸳鸯两字冰。
赋得鸾台诗
庾信（南北朝）

九成吹玉管。
百尺上瑶台。
能将秦女去。
终是凤凰来。
遭诬得罪赋此以见志
朱同（明代）

四十趋朝五十过，典章事业历研磨。九重日月瞻依久，一代文章制作多。

岂有黄金来暮夜，秪惭白发老风波。归魂不逐东流水，直上长江诉汨罗。
和朋溪探梅韵
易士达（宋代）

锦囊分付与溪奴，江路寻幽属野夫。
暖信已传春到未，暗香还动月明无。
妆因底事偏清雅，态为何人转瘠癯。
惹起诗魂禁不得，恍然飞越亦忘吾。
暑中閒咏六首 其五
方回（元代）

叹息归来晚，园林亦自都。疏篁新茁笋，乳燕倍添雏。

喜雨诗成轴，看山画作图。酱醯资豆麦，伏近笑无储。
题锺春伯所示周昉明皇对弈图
洪咨夔（宋代）

宝栏十二午阴移，思入云霄落子迟。
当局早知提醒着，危机应不堕蛾眉。
出门十五日初作诗黔阳郭外三首 其三
郑珍（清代）

记我出门时，梅花绕茅亭。携儿坐石上，吹笛使酒醒。

山妻持镫坐，大字写纵横。妹女各袖扇，争书压吾肱。

閧閧一宵事，不知难已鸣。今朝梅树下，小卓当窗棂。

寒日在黄叶，萧萧儿授经。读书究何用，秖觉伤人情。

不学耕亦得，看我黔阳城。
次韵师厚病间十首
黄庭坚（宋代）

病余儿废锄，门巷草芊眠。
来者何所闻，披草足跫然。
封侯谢骨相，使鬼无金钱。
梦作白鸥去，江湖水黏天。
次韵思忠奉议民瞻知丞唱酬佳句
释德洪（宋代）

两诗清于玉堂卧，气如汉军争袒左。高轩想见连璧来，辗我门前碧苔破。

为君哦此万籁簧，楚音变尽馀微些。文章自然真吐凤，句拙见之那敢和。

高材要当万钱食，小邑折腰坐饥饿。仲弓曾为太邱令，义方亦作吉阳佐。

丈夫功名未入手，行乐莫嫌诗酒涴。
西津舟中口占授同宿诸生
吴与弼（明代）

停舟西日四三生，共宿津头风雨情。须信万缘皆有命，肯将行止问君平。
江楼闲望怀关中亲故
李群玉（唐代）

摇落江天欲尽秋，远鸿高送一行愁。音书寂绝秦云外，

身世蹉行楚水头。年貌暗随黄叶去，时情深付碧波流。

风凄日冷江湖晚，驻目寒空独倚楼。
冬夜
顾敩愉（清代）

苦露夜冥冥，林空石气清。断云涵落叶，古涧泻寒星。

荒草无幽径，衰兰委远汀。狂吟愁独返，徙倚短长亭。
和鬼仙诗五十韵
郑文康（明代）

忆昔初通贽，鸡盟订自天。姓名虽久识，邑里各相悬。

倾盖衷肠合，分襟梦寐连。奇才骇神鬼，浮议谤迍邅。

翠羽悲鹦鹉，红颜落杜鹃。瘦因粱肉减，忙为艺文缠。

暑阁朝横膝，寒斋夜耸肩。扇摇倭国纸，被拥日南绵。

宝玉深藏璞，骊珠暗在渊。未逢宣室召，甘向茂陵眠。

经史心俱醉，王公眼尽怜。长庚重孕白，司马复生迁。

踪迹多方到，风波几处全。反躬思寡悔，搔首动追愆。

路口弹长铗，江心补漏船。自缘三岛谪，敢望九霄骞。

雅操坚如石，生辰薄似砖。四时恒旸若，双眼独醒然。

燕寝凝香处，清霜点鬓年。词章夸敏捷，篆籀擅穷研。

梦绕江湖上，身依客旅边。韬光封镜匣，病缓佩弓弦。

孤比悬崖竹，清同出水莲。放歌来树底，舒啸立山巅。

命仆呼声煦，逢人礼貌虔。烟霞成痼疾，笔砚是良田。

到处诗名播，谁家酒债牵。楼船妆雪洞，白马覆红毡。

缨濯沧浪水，茶烹义井泉。土抔挥镪楮，木偶视豪权。

哕哕丹山凤，行行陆地仙。蓬瀛三万里，锦绣几千篇。

厌俗常居寺，谈空惯问禅。善书修殿记，不受卖文钱。

误爱予多幸，相过意每专。时从鸡黍约，共话结交缘。

畏饮杯浮毒，雄谈鼎沸煎。书筒疏未久，讣札报何遄。

仙子形骸蜕，台郎道义坚。敛含依法制，冠履择新鲜。

精爽还乡里，悲愁满市廛。贞妻浑欲死，令女半成颠。

天泣霜华降，风号树影偏。仙班仍入籍，灵性了无眩。

神逐鸾箱下，幡随鹤驾旋。药方真索隐，诗句愈钩玄。

海鸟归华表，门生扫墓阡。沉沉寒食雨，澹澹夕阳烟。

已说登佳境，无劳叹逝川。招魂今日赋，遗事后人传。

正直聪明者，皇天不负贤。
句
王曾（宋代）

如何金殿里，犹献辟兵符。
吴宫
刘敞（宋代）

吴儿歈，郑女舞，彩衣姣服垂楚楚。姑苏台高春日迟，急节新声闹钟鼓。

美人欢醉捧瑶爵，君王万寿长如许。吴宫四面尽山川，越兵那得到城下。
张古老骑牛图
金幼孜（明代）

客有骑牛者，人称古老仙。问知欲何往，大笑指青天。
送陈几叟南归 其二
杨时（宋代）

霾风霪雨湿征裾，隔雨楼台半有无。南去定逢韩阁老，归愚当见问夷涂。
晨趋绮山
李寄（明代）

盥栉趋寒路，仓皇力易稀。霜桥人少步，曦木鸟群归。

万里浮萍客，三冬薄絮衣。归来犹若此，终日傍人扉。
读庾信集
崔涂（唐代）

四朝十帝尽风流，建业长安两醉游。

唯有一篇杨柳曲，江南江北为君愁。
临江仙
倪稱（宋代）

木落西风秋已半，正当璧月圆时。为登绝岭赋新诗。酒摇金凿落，波净碧琉璃。

细看冰轮还有意，要君把盏休辞。看看两鬓欲成丝。明年当此夜，千里共相思。
送明甫初筮十首
刘克庄（宋代）

汝幼不努力，忽为三十馀。
勉旃教汝子，要付善和书。
神宗皇帝挽词五首
司马光（宋代）

式道清行马，灵輴下陛帘。
云奔同轨集，雨泣兆民瞻。
石阙苍烟暝，松门白露沾。
载弓陨绝，无计附经髯。
一萼红 秋海棠
姚燮（清代）

太凄然。是谁家紫玉，埋梦古墙边。剪蓼分根，揉绒作叶，消受荒月凉烟。

枉丹染、蜀鹃恨泪，问旧井、谁觅丽华钿。薄质桃花，小魂豆蔻，楚楚娟娟。

一样天生丽质，妒华清春醉，绮烛么弦。露夜零蛩，风晨冷蝶，还肯来与相怜。

苦难乞、东皇赐宠，有怨女、抱病负髫年。试看灵芸玉壶，剩唾红嫣。
和十一月八日圃人献小桃花二绝
梅尧臣（宋代）

前占寒食一百六，算到其时未合开。
丹艳已先灰管动，不由人力与栽培。
东山草堂四首为刘大司马作 其三
何孟春（明代）

岳降不偶然，天将辅有道。廊庙逼台斗，谁当致身早。

我公立四朝，事业多远抱。心增许国壮，鬓为忧时槁。

兹维大司马，名位列师保。特受先帝知，圣治回熙皞。

风云非偶逢，日月有新造。用舍定由己，决归非草草。

林下见一人，雒中配诸老。往事宁复论，清风播穹昊。
送施丙卿
王质（宋代）

嗣宗仲容天下无，施家更与阮家殊。舍人骑星上天衢，令君抱云守仙都。

氐房奎壁牛女虚，岂肯使人清晖孤。舍人桃李将吹嘘，青青白白并朱朱。

子昔绿水敷红蕖，速谢香火归诸胥。元丰欧阳元祐苏，黄晁张秦皆其徒。

子所标准前规摹，策勋岂不真良图。甘王楼下百日馀，展尽胸襟渺江湖。

今年大燎然洪炉，独此冰玉涵秋菰。玉山玉水清而腴，山南山北多仙庐。

居仁宝玦敲珊瑚，吉甫金椀倾醍醐。山东文豪尹大夫，银河赤岸通方壶。

三山仙伯飘飘俱，端明殿老争抟扶。子乃奔轶攀其须，明月在天不可呼。

掇拾堕黑云模糊，三台北斗韩尚书。芙蓉旌旗驻飞车，低挽凤凰追鲸鱼。

高搴麒麟起玉除，定不遗子鲛人珠。宜春宣曲骖皇舆，尚书许我能起予。

飞黄一向抛蟾蜍，不识尊意今何如。四十有六垂桑榆，西湖寒雪参清娱。

飞琼砰磕波文粗，卓玉棱嶒山骨癯。尚书尚书切勿疏，我久寂历西山隅。

尚书击鼓群龙趋，我岂不解吹笙竽。青枫红叶秋风初，风声猎猎摇江蒲，矫首河汉且长吁。
听段处士弹琴
方干（唐代）

几年调弄七条丝，元化分功十指知。
泉迸幽音离石底，松含细韵在霜枝。
窗中顾兔初圆夜，竹上寒蝉尽散时。
唯有此时心更静，声声可作后人师。
晚春重到集贤院
白居易（唐代）

官曹清切非人境，风月鲜明是洞天。满砌荆花铺紫毯，

隔墙榆荚撒青钱。前时谪去三千里，此地辞来十四年。

虚薄至今惭旧职，院名抬举号为贤。
解嘲十绝呈浩西堂
释绍嵩（宋代）

或堪时序苦侵寻，留滞谁知此日心。
万事转头如堕甑，忘怀未得是微吟。
今年直𨽻秋收倍常凭舆有喜因示接驾众官
弘历（清代）

抚字心劳我尔同，西成欣阅异车攻。应筹教化缘加富，莫弛忧车恃屡丰。

路不拾遗非郅治，野多滞穗始淳风。清时讵贵催科巧，休养还期尽乃衷。
郑驸马宅宴洞中
杜甫（唐代）

主家阴洞细烟雾，留客夏簟清琅玕。
春酒杯浓琥珀薄，冰浆碗碧玛瑙寒。
误疑茅堂过江麓，已入风磴霾云端。
自是秦楼压郑谷，时闻杂佩声珊珊。
奉陪遂昌郑明德锡山倪元镇宴潘仲昭左丞园亭
陈汝言（明代）

林园春雨余，竹色浮绿雾。
美酒生微波，残梅杂芳树。
尘暄隔清池，玄赏惬幽趣。
偶同文翰游，及此良时遇。
颐轩诗六首 其二
黄庭坚（宋代）

知足是灵龟，无厌乃朵颐。虚心万物表，寒暑自四时。
初冬杂咏
陆游（宋代）

书生本欲辈莘渭，蹭蹬乃去为诗人。
囊中略有七千首，不负百年风月身。
冥鸿阁即事四首
白玉蟾（宋代）

雪白霞红云色黄，晚风先办晓来霜。
吹开一路江梅蘂，薰作九天沉水香。
将至巴陵
孔武仲（宋代）

南行应不叹途穷，水驿连翩遇好风。
远浪飞来千白鹭，轻帆相好两冥鸿。
残云日挂苍茫外，平野天垂旷阔中。
湘浦旧游思一访，肯因专脍忆江东。
次韵黄侍郎沧江海棠六绝
魏了翁（宋代）

惯踏郊原浩荡春，重来春与物俱新。
渠虽自有生生意，把握天机是主人。
扬州早雁
无垢（清代）

才离塞北忽江东，岭岸萧疏树未红。数点云间谁系帛，一行天外自书空。

安栖邗水犹乡土，远过迷楼感故宫。别有孤鸣沈别浦，高风欲借起泥中。
送太学吴康仁及第南归
李频（唐代）

因为太学选，志业彻春闱。首领诸生出，先登上第归。

一荣犹未已，具庆且应稀。纵马行青草，临岐脱白衣。

家遥楚国寄，帆对汉山飞。知己盈华省，看君再发机。
和念一弟
彭汝砺（宋代）

冈陵盘泊土湖深，蛟蜃伏藏山鸟吟。大雪埋云冬寂寞，乔松夹竹昼阴森。

百年身逐无涯智，万斛愁中方寸心。昨日汝诗催泪落，暴添溪水两三寻。
怀归
王佐（汝学）（明代）

万卷书生刘鲁风，闲来无事不从容。

香风不动松花老，宿雨初收草木浓。莫把文章动蛮貊，悔将名利役疏慵。

人生到处知何似，泛剡寒宵兴一蓬。
题画卷 其五
许及之（宋代）

擎水端如治大兵，儿曹何事解关情。等閒戏剧休成恶，两个俱双莫挠清。
阎伯善以孟东野集见惠二首
赵蕃（宋代）

几度相从酌酒深，向来相识未如今。
临分念我亦穷者，乞与郊诗俾细吟。
解语花·风销焰蜡
周邦彦（宋代）

风消焰蜡，露浥红莲，花市光相射。桂华流瓦。纤云散，耿耿素娥欲下。衣裳淡雅。看楚女纤腰一把。箫鼓喧，人影参差，满路飘香麝。(红莲 一作：烘炉)
因念都城放夜。望千门如昼，嬉笑游冶。钿车罗帕。相逢处，自有暗尘随马。年光是也。唯只见、旧情衰谢。清漏移，飞盖归来，从舞休歌罢。
蚤春苦雨邦相明府见过留饮斋中竟夕走笔放歌为今雨行并怀燕社诸子
胡应麟（明代）

白龙夜挂钱塘渚，两岸嵯峨雪山起。狂风忽捲大海流，散作东山万家雨。

兰阴一雨俄经旬，茅斋独卧愁晨昏。剥啄何人驻高盖，传呼喻侯来扣门。

喻侯意气天下无，结交平生尽酒徒。五载空淹茂陵秩，一官再问长安途。

忆乍停车瀫江涘，邂逅逢余誓生死。片语平将白雪投，雄心真向青冥吐。

汝自分符出建章，余亦携书上帝乡。掉头不入金华殿，却忆山中寻石羊。

风尘道路巧相值，宛转兰阴旧相识。把臂宁论白璧双，酬知顿掷黄金百。

人间彩笔何纷纭，相看吾汝真忘形。乍可经年对叔度，那能一饮无公荣。

蚤春人日差可赏，麈尾玄言豁尘坱。轻云忽妒上元节，穷阴骤入花朝想。

衡门独掩空莓苔，白眼四望青天摧。飞凫忽报故人至，拂衣大笑愁颜开。

曲径回轩迥幽寂，面面雕阑护奇石。珠帘十二清昼垂，一尘不到胡生宅。

博山炉中沉水香，兰陵之酒双玉缸，蒲团对酌春茫茫。

居然一息破万古，那知雨色来虚堂。漆园无人左迁没，屈宋曹刘俱寂寂。

千言欲起杜陵歌，四部重翻弇州集。人生瞬息同埃尘，碌碌谁怜身后名。

日月空悬古今照，宇宙不补东山倾。何如雄饮呼大白，百川一吸飞长鲸。

匕首纵横雪花乱，唾壶错落浮云惊。酒间起舞真态出，元气淋漓袖双湿。

轻薄何由嗔祢衡，磊块政须浇阮籍。高山流水尽知己，授简含毫仍促席。

沉冥不辞真宰怒，跌荡犹堪鬼神泣。紫气丰城暝不流，寒芒婺女纷相射。

回首华阳夙昔交，十年侠气摩苍霄。黎子归耕大庾侧，梁生草没罗浮坳。

刘侯李侯差振翮，朱生但乞夷门食。康胡咫尺招不得，眼底何人寄肝膈。

吁嗟吾汝自一时，越吟楚调俱称奇。飞扬总让少年贵，嚄唶从教行路疑。

邺侯满架差足乐，长孺淮阳岂云薄。种秫聊耕彭泽田，草玄绝胜扬雄阁。

喻明府，歌莫悲，汝是豫章一男子，余亦岂俛首低眉世间士。

浮荣一代安所希，大业千秋竟谁俟。丈夫会合自有神，肯将鸾翮随鸡群。

孙阳造父一朝值，騄駬骅骝双绝尘。歌莫悲，喻明府，我欲乘云归太清，汝但为霖佐真主。

异日中原共鞭弭，肝肠一寸久相许。漏尽银虬雨声歇，萧飒如闻二龙语。

为君作歌聊尔女，无论笔落惊风雨。
用斯远韵寄赵湖州三首 其二
赵蕃（宋代）

薄暮雨如驰，中宵月半规。真成忆玄度，不是突西施。

蝉堕风枝急，蛩鸣露草垂。不眠还索句，自笑欲奚为。